32006R1044
L 187/20
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1044/2006 НА КОМИСИЯТА
от 7 юли 2006 година
за изменение на Регламент (ЕО) № 1019/2002 относно стандартите за търговия с маслиновото масло
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 865/2004 на Съвета от 29 април 2004 г. относно общата организация на пазара на маслиновото масло и трапезните маслини и за изменение на Регламент (ЕИО) № 827/68 (1), и по-специално член 5, параграф 3 от него,
като има предвид, че:
(1)
Регламент (ЕО) № 1019/2002 на Комисията (2) урежда система относно някои незадължителни обозначения за маслиновите масла. По силата на член 5, буква в) от посочения регламент индикации за органолептичните качества на нерафинираното маслиново масло може да има на етикета само ако са базирани на резултатите от метода за анализ, посочен в Регламент (ЕИО) № 2568/91 на Комисията от 11 юли 1991 г. относно характеристиките на маслиновото масло и маслата от маслинови остатъци и съответните методи за анализ (3).
(2)
По силата на член 2, параграф 1, десето тире от Регламент (ЕИО) № 2568/91 органолептичните качества следва да се оценяват в съответствие с метода, посочен в приложение XII от същия регламент. Само положителните качества, посочени в упоменатото приложение, могат да бъдат използвани. Поради много малкия брой, посочени в приложението органолептични качества, обаче, търговците изпитват трудности при описването на органолептичните качества на етикетите на техните маслинови масла.
(3)
Работата на Международния съвет за маслиновото масло по откриването на нови методи за органолептична оценка, които разширяват спектъра от положителни качества на нерафинираното маслиново масло, вече е завършена по отношение на нерафинираните маслинови масла, които имат статут защитено наименование за произход. Продължава работата по отношение на нерафинираните маслинови масла, които нямат статут защитено наименование за произход.
(4)
За да се позволи използването на по-пълен речник, необходим за описването на широката гама от видове и вкусове на нерафинираните маслинови масла без статут защитено наименование за произход, следва да се постанови нов краен срок, който да бъде достатъчен да се позволи прилагането на органолептичен оценъчен метод, който да разшири диапазона на положителните качества на нерафинираните маслинови масла, с изключение на онези със статут защитено наименование за произход.
(5)
Следователно датата за прилагане на член 5, буква в) от Регламент (ЕО) № 1019/2002 следва да се отложи за датата, на която започва пазарната 2008-2009 година.
(6)
Регламент (ЕО) № 1019/2002 следва съответно да бъде изменен.
(7)
Мерките, предвидени в настоящия регламент, са в съответствие със становището на Управителния комитет по маслиновото масло и трапезните маслини,
ПРИЕ НАСТОЯЩИЯ РЕГЛАМЕНТ:
Член 1
Член 12, параграф 2, трета алинея от Регламент (EО) № 1019/2002 се заменя с:
„Член 5, буква в) се прилага от 1 юли 2008 г.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 юли 2006 година.